ფარიდ ბაღლანი

ფარიდ ბაღლანი ან „ველოსიპედისტი მკვლელი“  (დ. 1968 – გ. 13 ნოემბერი, 2010 ) — ირანელი სერიული მკვლელი, რომელმაც 2004 წლიდან 2008 წლამდე ქალაქ აბადანსა და ხორემშაჰრში მოკლა 15 ქალი და გოგო, აგრეთვე ერთი ბიჭი.  ისინი მოკლა იმიტომ რომ ქალების მიმართ ჰქონდა სიძულვილი. მას სიკვდილით დასჯა მიუსაჯეს და 2010 წელს სასჯელი აღასრულეს.

ადრეული ცხოვრება
ფარიდ ბაღლანი დაიბადა 1968 წელს აბადანში. მის აღზრდაზე მცირედი რამ არის ცნობილი, გარდა იმისა, რომ დედამ და პაპამ აღზარდეს. ბაღლანის თქმით, იგი თავდაპირველად ფიქრობდა, რომ მისი დედამისი მისი ბიძაშვილი იყო, ხოლო სიმართლის გაგების შემდეგაც კი, მათ შორის ურთიერთობა დაძაბული იყო, რადგან დედა ხშირად ავიწროებდა მას. შედეგად, იგი დაუახლოვდა თავის პაპას, რომელიც რეგიონში ცნობილი იყო ქუჩაში ქალთა ცემით, რამაც დიდი შთაბეჭდილება მოახდინა შვილიშვილზე.

როდესაც იგი გაიზარდა, დაქორწინდა და ჰყავდა ოთხი შვილი, იპოვა სამუშაო და მებაღედ მუშაობდა აბადანის მდიდარ ოჯახებში. წლების განმავლობაში, მისი მიზოგინისტური იმპულსები იზრდებოდა, რაც საბოლოოდ დასრულდა ორ თავდასხმით: ერთი 1995 წელს, რომლისთვისაც მან ერთი წელი მოიხდა და მეორე 1999 წელს და მოიხადა ოთხი წელი. პატიმრობაში ყოფნის დროს, ბაღლანმა გადაწყვიტა, რომ გათავისუფლების შემდეგ დაიწყებდა მსხვერპლთა მოკვლას, იმის გამო, რომ დააპატიმრეს.

მკვლელობები
2004 წელს გათავისუფლების შემდეგ ბაღლანი დაუბრუნდა თავის ძველ სამუშაოს, მაგრამ სამუშაოდან გამოსვლის შემდეგ, ჯდებოდა ველოსიპედზე და ეძებდა მსხვერპლს ხეებით დაფარულ ადგილებში. დაკავების შემდეგ, აღიარა სულ 16 მკვლელობა, აქედან ორი ხორემშაჰრში და დანარჩენი აბადანში. მკვლელობები იყო შემდეგი:

2004 წელი: ხორემშაჰრის მახლობლად არსებულ კორომში ახალგაზრდა გოგო, ნური პურ-ალის მკვლელობა. ბაღლანმა ამ მკვლელობის შემდეგ დატოვა ქალაქი, მაგრამ რამდენიმე თვის შემდეგ კვლავ მოუნდა მკვლელობა.

22 სექტემბერი, 2005: მდინარე შატ-ელ-არაბის გვერდით გავლისას, ბაღლანმა დაინახა 10 წლის გოგო, რომელიც მარტო დადიოდა. მან გაიარა მის გვერდით და რკინის ღერძი დაარტყა თავში, რის შემდეგაც გოგო მოკლა. როცა გაქცევას აპირებდა, დაინახა 10 წლის მეზობელმა ჰუსეინმა. შემდეგ მოკლა პატარა ბიჭიც და ორივე ბავშვი დაფლა ქვიშის დიუნაზე.

6 ნოემბერი, 2005 წელი: ბაღლანმა მოკლა 13 წლის გოგო სახელად ხადიჯე მოღადამი. ამ მკვლელობის შემდეგ გადაწყვიტა, რომ მსხვერპლზე თავდასხმა ზურგიდან იქნებოდა უფრო იოლი.

2005 წლის დეკემბერი - 2006 წლის იანვარი: ბაღლანმა ბაჰმანშირის არხის გვერდით დაინახა 28 წლის ლამიე სავარი, ჩამოვიდა ველოსიპედიდან, დაეწია და რკინის ღერძით მოკლა. მკვლელობის შემდეგ დამარხა სხეული ახლო მდებარე ქვიშის დიუნაში.

20 თებერვალი, 2006 წელი: ქალი სახელად მაჰინი მოკლა აბადანში, ახლო მდებარე კორომში. ბაღლანი მას უკნიდან მიუახლოვდა და რკინის ღერძი დაარტყა თავში.

2006 წლის თებერვალი - ივლისი: ხორამშაჰრში 12 წლის ფაქიჰ ნასერის მკვლელობა. დანაშაულის შესახებ დეტალები არ არის ცნობილი.

16 ივლისი, 2006 წელი: დაახლოებით 10:30 სთ-ზე, ბაღლანმა აბადანში ტაღლანის საავადმყოფოს უკან 11 წლის მარიამ ჰადადი მოკლა. ჩამოვიდა ველოსიპედიდან, მიუახლოვდა გოგოს, დაარტყა ფეხზე რკინის ღერძი, შემდეგ კი სასიკვდილოდ დაარტყა თავში. მოიპარა გოგოს სამაჯურები და სამკაულები, რომელიც ეყარა გზის პირას.

20 აგვისტო, 2006 წელი: აბადანში 9 წლის სეიეჰ ათეფე ფურმაჰმუდის მკვლელობა. დანაშაულის შესახებ დეტალები არ არის ცნობილი.

2006 წლის აგვისტო - ნოემბერი: აბადანში ველოსიპედზე სიარულისას, ბაღლანმა შენიშნა 9 წლის ნარგეს ხალაფი, რომელსაც დაარტყა ჯოხი. გოგოს დაცემის შემდეგ, მიუახლოვდა და დაუმსხვრია თავი რკინის ღერძით.

2006 წლის დეკემბერი: აბადანის ახლო მდებარე კორომში სიარულისას, ბაღლანმა მოკლა 40 წლის ქალი სახელად ნედიმეჰ მაარეჟი.

6 აპრილი, 2007 წელი: 45 წლის ამინა შაფიეის მკვლელობა. დანაშაულის შესახებ დეტალები არ არის ცნობილი. ერთი თვის შემდეგ, ბაღლანი დააკავეს ერთ-ერთ მკვლელობის შედეგად, მაგრამ გაათავისუფლეს გირაოთი, რადგან პოლიციას არ ჰქონდა საკმარისი მტკიცებულება ბრალდების წასაყენებლად.

7 სექტემბერი, 2007 წელი: 50 წლის ქალის მკვლელობა, რომელიც ცნობილი იყო მხოლოდ ხადიჯეს სახელით. დანაშაულის შესახებ დეტალები არ არის ცნობილი.

4 აპრილი, 2008 წელი: 50 წლის ხადიჯე რაისის მკვლელობა აბადანში, რომლის სხეულიც შემდეგ მდინარეში გადააგდო.

26 მაისი, 2008 წელი: ბაღლანმა გაიტაცა 9 წლის ფაქიჰ კრუშატი მიტოვებულ შენობაში, სადაც მოკლა რკინის ღერძით.

დაკავება
2008 წლის ნოემბერში, ფარიდ ბაღლანი დააკავა აბადანის პოლიციამ მას შემდეგ, რაც გადარჩენილმა მსხვერპლმა, ფაუზიამ, ამოიცნო ფოტო დათვალიერებისას. ქალი დაჭრა დანით სექტემბერში და მიატოვა, მაგრამ შეძლო გადარჩენა და შეატყობინა პოლიციას თავდასხმის შესახებ.

შემდგომ გამოკითხვებზე, ბაღლანმა აღიარა ფაუზიაზე თავდასხმა და მტკიცებულებების საფუძველზე, რომლებიც მიუთითებდნენ მასზე, როგორც ცნობილ „ველოდიპედისტ მკვლელზე“, საბოლოოდ აღიარა 16 მკვლელობა ბოლო ოთხი წლის განმავლობაში. ბაღლანმა კიდევაც მიუთითა მედიის შეცდომებზე მკვლელობების გაშუქებისას და სწორად აღადგინა თითოეული მკვლელობის ადგილი. ბაღლანმა ახსნა, რომ ეს გააკეთა „სუსტი სქესის“ სიძულვილის გამო და რომ თითოეული მკვლელობის შემდეგ გრძნობდა მცირე ბრალს, მაგრამ ეს საკმარისი არ იყო მის შესაჩერებლად.

პირველადი ფსიქიატრიული გამოკვლევის შემდეგ, რომელმაც იგი სასამართლოზე დასასწრებად ჯანმრთელად სცნო, დაიწყო სასამართლო პროცესი. სიკვდილით დასჯის შიშით, ბაღლანმა უარყო თავისი აღიარებები. განაცხადა, რომ პოლიციის მოხელეებმა აიძულეს ხელი მოეწერა აღიარებებზე წამების გზით. მის პრეტენზიებს სერიოზულად არ მოეკიდნენ და მას სიკვდილი მიუსაჯეს.

სიკვდილით დასჯა
2010 წლის 13 ნოემბერს ფარიდ ბაღლანი ჩამოახრჩვეს ქარუნის ციხეში, აჰვაზში, სიკვდილით დასჯის პროცესს ესწრებოდნენ მისი მშობლები.

სქოლიო

კატეგორია:დაბადებული 1970
კატეგორია:გარდაცვლილი 2010
კატეგორია:გარდაცვლილი 13 ნოემბერი
კატეგორია:ირანელი სერიული მკვლელები